**НАЦИОНАЛНА ЗДРАВНООСИГУРИТЕЛНА КАСА**

**ИНФОРМАЦИОННА КАМПАНИЯ ЗА ПОПУЛЯРИЗИРАНЕ НА ЕЛЕКТРОННОТО ЗДРАВНО ДОСИЕ И ПРИЛОЖЕНИЕТО „еЗДРАВЕ“**

От 01.09.2024 г. гражданите имат улеснен достъп до електронното си здравно досие, като личната здравна информация вече ще може да се проверява на мобилен телефон или таблет чрез приложението **„**[**еЗдраве**](https://his.bg/ezdrave/)**“.** До този момент достъпът до мобилното приложение **„еЗдраве“** беше възможен само чрез Квалифициран електронен подпис (КЕП).

Всеки гражданин, който иска да има достъп и контрол над здравното си досие, ще има възможността да извърши т.нар. сдвояване, като еднократно посети офис на **„Информационно обслужване“ АД**, **Районната здравноосигурителна каса (РЗОК)** или **Регионалната здравна инспекция (РЗИ)** по постоянен или настоящ адрес. Необходимо е да се носи валиден личен документ и устройство (телефон или таблет) с достъп до интернет. По възможност на устройството да бъде инсталирано приложението „[**еЗдраве**](https://his.bg/ezdrave/)**“**, което може да бъде изтеглено от „App Store“ или „Google Play“. Процесът отнема кратко време и е напълно безплатен.

В досието си всеки гражданин може да открие медицински данни, независимо от източника на тяхното финансиране: хоспитализации, прегледи, направления, ваксинация и резултати от лабораторните изследвания.

Посещението в офисите е задължително лично, не се допуска сдвояване с електронното здравно досие чрез други лица или нотариално заверено пълномощно.

НЗОК насърчава здравноосигурените лица активно да проверяват информацията в пациентските си досиета с цел подобряване на контрола върху разходите за тяхното медицинско обслужване. При констатиране на неверни данни в здравното досие, свързани с отчетена, но неизвършена дейност от изпълнители на медицинска и дентална помощ, можете да подадете сигнал на електронен адрес nzok@nhif.bg и pazardjik@nhif.bg , на телефони: 02 9659 157, 02 9656 822, 02 9659 254, 034 402 105, както и на адреса на Националната здравноосигурителна каса: 1407 София, ул. „Кричим“ №1 и на адреса на РЗОК-Пазарджик: 4400 гр. Пазарджик, ул. „11-ти август“ №2.